Man van Somerset-Wes ernstig gewond in rooftog(Argieffoto: Nico Strydom) Die Wes-Kaapse polisie ondersoek ŉ saak van huisroof nadat twee gewapende mans ŉ gesin vroeër die week in die vroeë oggendure in hul huis in Somerset-Wes oorval en beroof het. Een van die lede van die gesin is tydens die voorval vasgebind terwyl ŉ ander een met ŉ voorwerp oor die kop geslaan is. Hoewel besonderhede rakende die voorval nog skraps is, het sers. Noloyiso Rwexana, woordvoerder van die polisie, aan Maroela Media gesê die gesin het Donderdag omstreeks 00:30 van ŉ vreemde geluid in die huis wakker geword. Volgens Rwexana het die gesin ondersoek gaan instel. Dit is toe dat die twee rowers die een lid van die gesin vasgebind en ŉ ander een, ŉ 50-jarige man, oor die kop geslaan het voordat hulle met persoonlike besittings en kontant op die vlug geslaan het. Die slagoffer is in ŉ hospitaal met ernstige kopbeserings opgeneem, het Rwexana gesê. Niemand is nog in hegtenis geneem in verband met die voorval nie. Die polisie doen nou ŉ beroep op die publiek om enige inligting rakende die voorval by die ondersoekbeampte by 021 850 1302 aan te meld.